NOK รูด 6% หลังประกาศแผนเพิ่มทุนเป็นเท่าตัว!
NOK รูด 6% หลังประกาศแผนเพิ่มทุนเป็นเท่าตัว! โดยราคาปิดตลาดวันนี้อยู่ที่ 4.40 บาท ลบ 0.30 บาท หรือ 6.38% สูงสุดที่ 4.50 บาท ต่ำสุดที่ 4.36 บาท มูลค่าซื้อขายที่ 82.19 ล้านบาท 
11 ส.ค. 2560

ผู้สื่อข่าวรายงานว่า ราคาหุ้นบริษัท สายการบินนกแอร์ จำกัด (มหาชน) หรือ NOK ปิดตลาดวันนี้ราคาอยู่ที่ 4.40 บาท ลบ 0.30 บาท หรือ 6.38% สูงสุดที่ 4.50 บาท ต่ำสุดที่ 4.36 บาท มูลค่าซื้อขายที่ 82.19 ล้านบาท ขณะที่ดัชนีตลาดหุ้นไทยโดยรวมลบ 0.66%

โดยราคาหุ้น NOK ปรับตัวลงหลังจากที่แจ้งข้อมูลผ่านตลาดหลักทรัพย์แห่งประเทศไทยว่า ที่ประชุมกรรมการบริษัทมีมตินำเสนอต่อที่ประชุมวิสามัญผู้ถือหุ้น ครั้งที่ 1/2560 ในวันที่ 20 ก.ย.60 เพื่อพิจารณาอนุมัติการจัดสรรหุ้นสามัญเพิ่มทุนของบริษัท จำนวนไม่เกิน 1,207,000,000 หุ้น มูลค่าที่ตราไว้หุ้นละ 1 บาท
โดยจัดสรรหุ้นสามัญใหม่จากการเพิ่มทุนจำนวน 1,135,999,882 หุ้น ให้แก่ผู้ถือหุ้นเดิมในสัดส่วนจำนวนหุ้นที่ผู้ถือหุ้นแต่ละรายถืออยู่ (Rights Offering) กำหนดสัดส่วนการจัดสรรหุ้นเพิ่มทุนในอัตรา 1 หุ้นเดิมต่อ 1 หุ้นใหม่ ในราคาเสนอขายหุ้นละ 1.50 บาท และกำหนดวันจองซื้อหุ้นสามัญเพิ่มทุนของบริษัท สำหรับการเสนอขายในช่วงวันที่ 16-20 ต.ค.60
กำหนดรายรายชื่อผู้ถือหุ้นที่มีสิทธิจองซื้อหุ้นสามัญเพิ่มทุนจามสัดส่วนการถือหุ้นในวันที่ 28 ก.ย.60 และให้รวบรวมรายชื่อผู้ถือหุ้นตามมาตรา 225 ของพระราชบัญญัติหลักทรัพย์และตลาดหลักทรัพย์พ.ศ. 2535 (รวมทั้งที่มีการแก้ไขเพิ่มเติม) โดยวิธีปิดสมุดทะเบียนในวันที่ 29 กันยายน 2560
ทั้งนี้หากมีหุ้นสามัญเพิ่มทุนเหลือจากการจัดสรรหุ้นให้แก่ผู้ถือหุ้นเดิมตามสัดส่วนในรอบแรก บริษัทจะจัดสรรหุ้นสามัญเพิ่มทุนที่เหลือให้แก่ผู้ถือหุ้นที่ประสงค์จะจองซื้อหุ้นสามัญเพิ่มทุนเกินสัดส่วนตามสัดส่วนการถือหุ้น ในราคาเดียวกัน
โดยการจัดสรรหุ้นสามัญเพิ่มทุนดังกล่าว บริษัทจะดำเนินการจัดสรรหุ้นที่เหลือจนกระทั่งไม่มีหุ้นสามัญเพิ่มทุนเหลือจากการจัดสรรอีก หรือจนกว่าจะไม่มีผู้ถือหุ้นรายใดประสงค์ที่จะจองซื้อหุ้นสามัญเพิ่มทุนดังกล่าวอีกต่อไป
รวมทั้งจัดสรรหุ้นสามัญใหม่จากการเพิ่มทุนในจำนวนไม่เกิน 71,000,118 หุ้น มูลค่าที่ตราไว้หุ้นละ 1 บาท เพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัท ครั้งที่ 1 (NOK-W1) ที่มีการเปลี่ยนแปลงราคาการใช้สิทธิและอัตราการใช้สิทธิจำนวน 1,207,000,000 บาท จากทุนจดทะเบียนเดิมจำนวน 1,292,249,882 บาท เป็นทุนจดทะเบียนใหม่จำนวน 2,499,249,882 บาท โดยการออกหุ้นสามัญเพิ่มทุนจำนวน 1,207,000,000 หุ้น มูลค่าที่ตราไว้หุ้นละ 1 บาท